**খুশিতে, ঠ্যালায়, ঘোরতে** ২০১৪ সালে প্রচলিত হওয়া একটি চলিত বাংলা প্রবচন। ফেসবুকে ভাইরাল হওয়া উদ্ধৃতিটি ২০১৪ সালের জাতীয় নির্বাচনের সময় ঢাকার-৫ আসনের দনিয়া একে হাইস্কুল অ্যান্ড কলেজ কেন্দ্রের ভোটের চিত্র নিয়ে খবর সংগ্রহকালে মাই টিভির সাংবাদিক মাহবুব সৈকত কর্তৃক সরাসরি সম্প্রচারিত হয়, যা ৩০শে ডিসেম্বর ২০১৮ সালের নির্বাচনে ব্যাপকহারে সামাজিক যোগাযোগ মাধ্যমেয় ছড়িয়ে পড়ে। মূলত অর্শিয়া সিদ্দিকা রোদসী ও তার বোন আসনা সিদ্দিকার শখের বশে বানানো একটি বেসরকারি টিভি চ্যানেলের রিপোর্টের একটি অংশকে পুনর্নির্মাণ করে চীনা মিউজিকাল ডাবিং অ্যাপ টিকটকে আপলোড করার পর রাতারাতি তা জনপ্রিয় হয়ে ওঠে বাংলাদেশের ফেসবুক ব্যবহারকারীদের মধ্যে।

প্রেক্ষাপট
----------

২০১৪ সালের জাতীয় নির্বাচনের সময় ঢাকার-৫ আসনের দনিয়া একে হাইস্কুল অ্যান্ড কলেজ কেন্দ্রের ভোটের চিত্র নিয়ে খবর সংগ্রহের জন্য মাই টিভির একটি সরাসরি সম্প্রচারিত প্রতিবেদন চলছিল। সেসময় মাই টিভির সাংবাদিক মাহবুব সৈকত প্রতিবেদন সরাসরি সম্প্রচারের এক পর্যায়ে ভোটকেন্দ্রের বাইরে লাইনে দাঁড়িয়ে থাকা কয়েকজন নারীর কাছে জানতে চান যে *তাদের হাতে ভোট দেয়ার অমোচনীয় কালি দেয়া আছে, অর্থাৎ তাদের ভোট দেয়া হয়ে গেছে। তা সত্ত্বেও তারা লাইনে দাঁড়িয়ে আছেন কেন?*

সাংবাদিকের এমন প্রশ্নে কিছুটা অপ্রস্তুত হয়ে এক নারী তখন উত্তর দিয়েছিলেন যে, *এই থাকতে মনে করেন। খুশিতে ঠ্যালায়, ঘোরতে।* সে সময় এই ভিডিওটি সামাজিক যোগাযোগ-মাধ্যমে কম-বেশি শেয়ার হলেও সেই নারী ভোটারের উদ্ধৃতিটি ৩০শে ডিসেম্বর ২০১৮ সালের নির্বাচনে ভাইরাল হয়ে ওঠে।

প্রতিক্রিয়া
------------

মাহবুব সৈকত বিবিসি বাংলাকে জানান, তিনি যখন খবর সংগ্রহের কাজটি করছিলেন তখন তিনি ভাবতেও পারেননি তার এই প্রতিবেদনটির একটি অংশ নিয়ে এতোটা আলোচনা হবে। তা-ও আবার প্রতিবেদন প্রকাশের পাঁচ বছর পর। রোদসী বিবিসি'কে জানান, *আসল ভিডিওটি আমি আগে দেখিনি। টিকটকে অনেক মানুষ এটি বানিয়ে আপলোড করাতেই এটি নজরে আসে।* তিনি আরো বলেন, *তখন মনে হলো নির্বাচনের সময় এটিই ট্রেন্ডিং, তাই আমি আর আমার বোন মিলে বানাই ভিডিওটি*।

জনপ্রিয়তা
----------

কথাটি সামাজিক যোগাযোগমাধ্যমে এতই জনপ্রিয় হয়ে ওঠে যে, এ নিয়ে অনেকেই ভিডিও তৈরি করে ইউটিউব ও ফেসবুকে পোস্ট করে। এমনকি বিষয়টি নিয়ে মজা করতে বাদ যাননি ফেসবুক সেলিব্রেটিরাও। টুইটারেও এটি লেখার ব্যাপকতা দেখা যায়। নিজের টুইটারে সোলায়মান সুখন লিখেন-

> ভাই চাকরিবাকরি নিয়ে তো ভালোই আছেন, এর মধ্যে আবার মোটিভেশনাল স্পিচ কেন দেন? আমি: এই মনে করেন- ভাল্লাগে, খুশিতে, ঠ্যালায়, ঘোরতে।
> 
> 

সামাজিক যোগাযোগ মাধ্যম ফেসবুকে ভাইরাল হবার পর *খুশিতে, ঠ্যালায়, ভাল্লাগে, ঘোরতে* শিরোনামের একটি গানে কণ্ঠ দেন বাংলাদেশী কণ্ঠশিল্পী আসিফ আকবর। যার মাধ্যমে প্রথমবারের মতো আসিফ আকবর গান প্রকাশ করেন ফেসবুকে। যেখানে একদিনের ব্যবধানে সেই গানের ভিউ পৌঁছে যায় দশ লাখের মতো।

বাংলাদেশী অভিনেত্রী মোনালিসাও একই বিষয়ে টিকটক ভিডিও পোস্ট করেন। যেখানে তিনি ক্যাপশনে লিখেন, ‘ভাল্লাগে, খুশির ঠ্যালায়, ঘোরতে...’।

তথ্যসূত্র
---------

1. 1 2 3  "'খুশিতে,ঠ্যালায়,ঘোরতে': ফেসবুকে ভাইরাল এই উদ্ধৃতি নিয়ে কেন এতো মাতামাতি"। বিবিসি বাংলা। ১৩ জানুয়ারি ২০১৯। সংগ্রহের তারিখ ৪ জানুয়ারি ২০২৩।
2. ↑  "'ভাল্লাগে, খুশিতে, ঠেলায়, ঘোরতে'"। এনটিভি। ১৯ জানুয়ারি ২০১৯। সংগ্রহের তারিখ ৪ জানুয়ারি ২০২৩।
3. 1 2  "এই মনে করেন ভাল্লাগে, খুশিতে ঠ্যালায়, ঘোরতে - শখের বশে বানানো ভাইরাল ভিডিও নিয়ে যা জানা গেল"। বিবিসি বাংলা। ১৫ জানুয়ারি ২০১৯। সংগ্রহের তারিখ ৪ জানুয়ারি ২০২৩।
4. ↑  "এই মনে করেন ভাল্লাগে, খুশিতে ঠ্যালায় - যে অ্যাপ দিয়ে ভাইরাল ভিডিও বানানো হয়েছিল"। দৈনিক সংগ্রাম। ১৭ জানুয়ারি ২০১৯। সংগ্রহের তারিখ ৪ জানুয়ারি ২০২৩।
5. ↑  "২০১৯-এ ফেসবুক, ইউটিউবে ভাইরাল যা কিছু"। মানব কণ্ঠ। ১ জানুয়ারি ২০২০। ৪ জানুয়ারি ২০২৩ তারিখে মূল থেকে আর্কাইভ করা। সংগ্রহের তারিখ ৪ জানুয়ারি ২০২৩।
6. ↑  "ভাইরালে ভরা দেশ!"। বাংলানিউজটোয়েন্টিফোর.কম। ডিসেম্বর ২৭, ২০১৯। সংগ্রহের তারিখ ৪ জানুয়ারি ২০২৩।
7. ↑  "'এই মনে করেন ভালো লাগে, খুশিতে, ঠ্যালায়, ঘোরতে'"। দৈনিক সমকাল । ১৩ জানুয়ারি ২০১৯। সংগ্রহের তারিখ ৪ জানুয়ারি ২০২৩।
8. ↑  "'খুশিতে, ঠ্যালায়, ঘোরতে' নিয়ে কেন এতো মাতামাতি?"। দৈনিক কালের কণ্ঠ। ১৩ জানুয়ারি ২০১৯। সংগ্রহের তারিখ ৪ জানুয়ারি ২০২৩।
9. ↑  "শখের বশে বানানো ভাইরাল ভিডিও নিয়ে যা জানা গেল"। একুশে টেলিভিশন। ১৫ জানুয়ারি ২০১৯। সংগ্রহের তারিখ ৪ জানুয়ারি ২০২৩।
10. ↑  "'এই মনে করেন, ভাল্লাগে খুশিতে ঠ্যালায় ঘোরতে' এলো কীভাবে?"। দৈনিক যুগান্তর। ১৩ জানুয়ারি ২০১৯। সংগ্রহের তারিখ ৪ জানুয়ারি ২০২৩।
11. ↑  "এবার আসিফের কণ্ঠে 'খুশিতে, ঠ্যালায়, ঘোরতে'"। www.odhikar.news। ২৩ জানুয়ারি ২০১৯। সংগ্রহের তারিখ ৪ জানুয়ারি ২০২৩।
12. ↑  "খুশিতে, ঠ্যালায় ফেসবুক কাঁপিয়ে দিলেন আসিফ আকবর"। জাগো নিউজ। ১ ফেব্রুয়ারি ২০১৯। সংগ্রহের তারিখ ৪ জানুয়ারি ২০২৩।
13. ↑  "ভাল্লাগে, খুশিতে, ঠ্যালায়, ঘোরতে ভিডিওতে অভিনেত্রী মোনালিসা"। দেশ রূপান্তর। ২১ জানুয়ারি ২০১৯। সংগ্রহের তারিখ ৪ জানুয়ারি ২০২৩।